CELEX: 52022PC0112
Language: sk
Date: 2022-03-08
Title: Návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ) č. 514/2014, ktorým sa stanovujú všeobecné ustanovenia o Fonde pre azyl, migráciu a integráciu a o nástroji pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia, a ktorým sa mení nariadenie (EÚ) č. 516/2014, ktorým sa zriaďuje Fond pre azyl, migráciu a integráciu, a ktorým sa mení nariadenie (EÚ) 2021/1147, ktorým sa zriaďuje Fond pre azyl, migráciu a integráciu

EURÓPSKA KOMISIA
            V Bruseli8. 3. 2022
            COM(2022) 112 final
            2022/0077(COD)
            
            Návrh
            NARIADENIE EURÓPSKEHO PARLAMENTU A RADY,
            ktorým sa mení nariadenie (EÚ) č. 514/2014, ktorým sa stanovujú všeobecné ustanovenia o Fonde pre azyl, migráciu a integráciu a o nástroji pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia, a ktorým sa mení nariadenie (EÚ) č. 516/2014, ktorým sa zriaďuje Fond pre azyl, migráciu a integráciu, a ktorým sa mení nariadenie (EÚ) 2021/1147, ktorým sa zriaďuje Fond pre azyl, migráciu a integráciu
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Invázia Ruskej federácie na Ukrajinu 24. februára 2022 viedla k masovému prílevu vysídlených osôb z Ukrajiny do viacerých členských štátov EÚ. To vytvára opätovný tlak na finančné zdroje členských štátov na riešenie naliehavých potrieb v oblasti migrácie a riadenia hraníc. Zatiaľ čo zvýšený migračný tlak vrátane tlaku na postupy prijímania a posudzovania žiadostí o azyl sa už akútne prejavuje v členských štátoch, ktoré majú spoločnú pozemnú hranicu s Ukrajinou, potreby postupne vznikajú na celom území Európskej únie a budú pretrvávať aj po roku 2022. 
            
            
            
               Celkovým cieľom tohto návrhu je podporiť členské štáty pri riešení následkov vojny na Ukrajine uľahčením prístupu k nevyužitým finančným zdrojom programové obdobie 2014 – 2020 v rámci Fondu pre azyl, migráciu a integráciu
                  1
                (ďalej len „AMIF“) a Fondu pre vnútornú bezpečnosť, pokiaľ ide o nástroj pre finančnú podporu v oblasti vonkajších hraníc a víz,
                  2
                ako aj Fondu pre vnútornú bezpečnosť, pokiaľ ide o nástroj pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia
                  3
                (ďalej len „fondy pre oblasť vnútorných záležitostí na roky 2014 – 2020“). Návrh má maximalizovať rozsah využívania týchto finančných prostriedkov predĺžením obdobia oprávnenosti a odblokovaním prístupu k nevyužitým vyčleneným zdrojom, čím sa zabráni strate nevyužitých finančných prostriedkov kvôli zrušeniu viazanosti. 
            
            
            
               Dňa 4. marca 2022 bolo prijaté vykonávacie rozhodnutie Rady (EÚ) 2022/382, ktorým sa konštatuje skutočnosť, že došlo k hromadnému prílevu vysídlených osôb z Ukrajiny v zmysle článku 5 smernice 2001/55/ES
                  4
               , a zavádza sa dočasná ochrana. V uvedenom vykonávacom rozhodnutí sa objasňuje (v odôvodnení 22), že snahy členských štátov o splnenie povinností vyplývajúcich z vykonávacieho rozhodnutia a poskytnutie dočasnej ochrany budú finančne podporované okrem iného z Fondu pre azyl, migráciu a integráciu zriadeného nariadením (EÚ) 2021/1147
                  5
                (ďalej len „AMIF na roky 2021 – 2027“). Predĺženie obdobia implementácie fondov pre oblasť vnútorných záležitostí na roky 2014 – 2020 by takisto mohlo členským štátom poskytnúť dodatočnú flexibilitu v súvislosti s podpornými opatreniami prijatými v súlade so smernicou Rady 2001/55/ES o minimálnych štandardoch na poskytovanie dočasnej ochrany pri riešení hromadného prílevu vysídlených osôb z Ukrajiny.
            
            
            
               Táto celková flexibilita je potrebná na zabezpečenie komplexného prístupu k riadeniu migrácie založeného na vzájomnej dôvere, solidarite a rozdelení zodpovednosti medzi členskými štátmi a inštitúciami Únie, na zabezpečenie spoločnej udržateľnej politiky Únie v oblasti azylu, migrácie, bezpečnosti a riadenia hraníc a na posilnenie dôvery v schopnosť Únie spojiť európske a vnútroštátne úsilie v záujme účinnej spolupráce.
            
            
            
               Predĺženie obdobia implementácie fondov pre oblasť vnútorných záležitostí na roky 2014 – 2020
            
            
            
               Účelom tohto návrhu je o jeden rok predĺžiť obdobie implementácie fondov pre oblasť vnútorných záležitostí na roky 2014 – 2020. Toto predĺženie sa dosiahne zmenou nariadenia (EÚ) č. 514/2014 zo 16. apríla 2014, ktorým sa stanovujú všeobecné ustanovenia o Fonde pre azyl, migráciu a integráciu a o nástroji pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia
                  6
                a ktoré obsahuje ustanovenia týkajúce sa uplatňovania fondov pre oblasť vnútorných záležitostí na roky 2014 – 2020. Toto predĺženie umožní členským štátom urýchlene použiť zostávajúce finančné prostriedky na riešenie zvýšeného tlaku na ich systémy riadenia hraníc a migrácie vyplývajúceho z invázie na Ukrajine. Hromadný prílev osôb do členských štátov EÚ takisto vedie k dodatočným potrebám v oblasti bezpečnosti, na ktoré by sa takisto mohli použiť zostávajúce finančné prostriedky.
            
            
            
               Uvoľnenie prístupu k nevyužitým vyčleneným zdrojom v rámci AMIF na roky 2014 – 2020
            
            
            
               Cieľom tohto návrhu je zároveň odblokovať prístup k nevyužitým sumám, ktoré boli predtým vyčlenené na určité osobitné účely v rámci AMIF, s cieľom umožniť členským štátom lepšie reagovať na zvýšený tlak na ich azylové systémy a systémy riadenia migrácie vyplývajúci z invázie na Ukrajinu. Tento prístup sa zabezpečí zmenou nariadenia (EÚ) č. 516/2014 zo 16. apríla 2014, ktorým sa zriaďuje AMIF a ktorý obsahuje ustanovenia o jeho využívaní.
            
            
         
         
            
               Umožnenie využívania vonkajších pripísaných príjmov v rámci AMIF na roky 2021 – 2027
            
            
            
               Aby sa rozšíril rozsah dostupných zdrojov financovania na pomoc pri riešení nepredvídateľných budúcich udalostí, má tento návrh poskytnúť členským štátom a iným verejným alebo súkromným darcom možnosť poskytnúť v rámci programového obdobia 2021 – 2027 dodatočné finančné príspevky na riadenie azylu a migrácie vo forme vonkajších pripísaných príjmov. Tieto vonkajšie pripísané príjmy budú predstavovať osobitný príspevok od členských štátov a iných verejných alebo súkromných darcov na financovanie konkrétnych výdavkových položiek v rámci Fondu pre azyl, migráciu a integráciu na roky 2021 – 2027. Doplnenie tohto potenciálneho zdroja financovania sa zabezpečí zmenou nariadenia (EÚ) 2021/1147
                  7
               , ktorým sa zriaďuje AMIF a ktorý obsahuje ustanovenia o jeho využívaní. To umožní dodatočné opatrenia v oblasti pripravenosti na financovanie činností v oblasti azylu a migrácie v členských štátoch počas kríz, ako sú krízy spôsobené inváziou na Ukrajinu.
            
            
               •Súlad s existujúcimi ustanoveniami v tejto oblasti politiky
            
            
               
                  Návrh je v súlade s celkovým právnym rámcom stanoveným pre fondy pre oblasť vnútorných záležitostí na roky 2014 – 2020 a obmedzuje sa na cielenú zmenu konkrétnych ustanovení v nariadení (EÚ) č. 514/2014 a nariadení (EÚ) č. 516/2014 s cieľom riešiť naliehavé a výnimočné okolnosti vyplývajúce z invázie na Ukrajinu. Okrem toho sa v článku 21 ods. 5 nariadenia (EÚ, Euratom) 2018/1046 (ďalej len „nariadenie o rozpočtových pravidlách“), ktorý sa vzťahuje na všetky finančné prostriedky EÚ v príslušnej oblasti politiky
                     8
                  , stanovuje možnosť pripísať príjmy k špecifickým výdavkovým položkám.
               
            
            
               •Súlad s ostatnými politikami Únie
            
            
               Návrh sa obmedzuje na cielené zmeny nariadenia (EÚ) č. 514/2014 a nariadenia (EÚ) č. 516/2014 s cieľom riešiť naliehavé a výnimočné okolnosti vyplývajúce z invázie na Ukrajinu a zachováva súlad s ostatnými politikami Únie. Riešenie násilia, ktoré vypuklo na Ukrajine, a následných pohybov utečencov sa trvale označuje za najvyššiu prioritu Únie. Navrhovaný prístup je takisto v súlade s cyklom implementácie („pravidlo N+ 3“) stanoveným v článku 136 nariadenia (EÚ) č. 1303/2013
                  9
               , ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde. Využívanie vonkajších pripísaných príjmov je okrem toho v súlade s prístupom používaným v rámci iných nástrojov financovania, v ktorých prípade sú odolnosť a pripravenosť dôležitými faktormi, ako je nariadenie Rady (EÚ) 2020/2094, ktorým sa zriaďuje Nástroj Európskej únie na obnovu s cieľom podporiť obnovu po kríze spôsobenej ochorením COVID-19
                  10
               .
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Právny základ navrhovanej činnosti Únie možno nájsť v zozname opatrení obsiahnutých v článku 78 ods. 2, článku 79 ods. 2 a 4, článku 82 ods. 1, článku 84 a článku 87 ods. 2 Zmluvy o fungovaní Európskej únie (ZFEÚ). Nariadenie (EÚ) č. 516/2014 je založené na článku 78 ods. 2, článku 79 ods. 2 a 4, zatiaľ čo nariadenie (EÚ) č. 514/2014 je založené na všetkých uvedených ustanoveniach.
            
            
            
               •Subsidiarita (v prípade inej ako výlučnej právomoci) 
            
            
               Cieľom návrhu je podporiť členské štáty pri riešení priamych a nepriamych účinkov invázie na Ukrajinu, a najmä ich zvýšených potrieb v oblasti riadenia migrácie a riadenia hraníc, aby sa maximalizovalo využívanie dostupných fondov EÚ určených na súvisiace účely. Právne predpisy EÚ možno meniť len na úrovni Únie.
            
            
               •Proporcionalita
            
            
               Návrh obsahuje obmedzené a cielené zmeny, ktoré neprekračujú rámec toho, čo je nevyhnutné na dosiahnutie cieľa, ktorým je zabezpečiť, aby členské štáty mohli v reakcii na inváziu na Ukrajinu v čo najväčšej miere využiť dostupné finančné zdroje. Táto invázia viedla k zvýšeniu potrieb v oblastiach, ako je riadenie migrácie a riadenie hraníc, na ktoré sa priamo vzťahujú fondy pre oblasť vnútorných záležitostí na roky 2014 – 2020. Návrh je v preto súlade so zásadou proporcionality a patrí do oblasti pôsobnosti opatrení v rámci priestoru slobody, bezpečnosti a spravodlivosti, ako sa vymedzuje v hlave V ZFEÚ. Ciele a príslušné úrovne financovania sú primerané tomu, čo sa má pomocou nástroja dosiahnuť.
            
            
               •Výber nástroja
            
            
               V nariadení (EÚ) č. 514/2014 sa stanovuje obdobie oprávnenosti a implementácie fondov pre oblasť vnútorných záležitostí na roky 2014 – 2020, zatiaľ čo v nariadení (EÚ) č. 516/2014 sa stanovujú osobitné pravidlá využívania zdrojov v rámci AMIF na toto obdobie. Aby bolo možné predĺžiť obdobie oprávnenosti fondov pre oblasť vnútorných záležitostí na roky 2014 – 2020 a odblokovať prístup k nevyužitým zdrojom v rámci AMIF, treba týmto nariadením zmeniť nariadenie (EÚ) č. 514/2014 aj nariadenie (EÚ) č. 516/2014. Nariadením (EÚ) 2021/1147 sa zriaďuje AMIF na roky 2021 – 2027 a stanovujú sa v ňom pravidlá jeho používania, a aby bolo možné zaviesť ustanovenia o vonkajších pripísaných príjmoch, ktoré sa majú použiť v rámci AMIF na roky 2021 – 2027, treba týmto nariadením zmeniť aj nariadenie (EÚ) 2021/1147.
            
            
               3.VPLYV NA ROZPOČET
            
            
               Vplyv na rozpočet je už zahrnutý do rozpočtu fondov pre oblasť vnútorných záležitostí na roky 2014 – 2020. Cieľom tohto návrhu je optimalizovať využívanie fondov pre oblasť vnútorných záležitostí na roky 2014 – 2020 v súvislosti s masovým prílevom vysídlených osôb z Ukrajiny do členských štátov EÚ.
            
            
               Rozpočtový vplyv vonkajších pripísaných príjmov v rámci rozpočtu AMIF na roky 2021 – 2027 nie je možné zistiť vopred. V článku 21 ods. 5 nariadenia o rozpočtových pravidlách sa stanovuje, že rozpočet obsahuje riadky pre zaznamenanie vonkajších pripísaných príjmov a vnútorných pripísaných príjmov a vždy, keď je to možné, sa v ňom uvedie príslušná suma. Pokiaľ ide o pripísané príjmy, do návrhu rozpočtu sa môžu zahrnúť len sumy, ktoré sú ku dňu zostavenia návrhu rozpočtu isté.
            
         
         
            
            
               2022/0077 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY,
            
            
               ktorým sa mení nariadenie (EÚ) č. 514/2014, ktorým sa stanovujú všeobecné ustanovenia o Fonde pre azyl, migráciu a integráciu a o nástroji pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia, 
                  a 
                  ktorým sa mení nariadenie (EÚ) č. 516/2014, ktorým sa zriaďuje Fond pre azyl, migráciu a integráciu, 
                  a 
                  ktorým sa mení nariadenie (EÚ) 2021/1147, ktorým sa zriaďuje Fond pre azyl, migráciu a integráciu
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 78 ods. 2, článok 79 ods. 2 a 4, článok 82 ods. 1, článok 84 a článok 87 ods. 2, 
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho hospodárskeho a sociálneho výboru
                  11
               ,
            
            
               so zreteľom na stanovisko Výboru regiónov
                  12
               ,
            
            
               konajúc v súlade s riadnym legislatívnym postupom,
            
            
               keďže:
            
            
               (1)Invázia Ruskej federácie na Ukrajinu 24. februára 2022 viedla k masovému prílevu vysídlených osôb z Ukrajiny do viacerých členských štátov. To vytvára opätovný tlak na finančné zdroje členských štátov na riešenie naliehavých potrieb v oblasti migrácie, riadenia hraníc a bezpečnosti. Vzhľadom na povahu a rozmer krízy budú tieto nepredvídané potreby pretrvávať aj po roku 2022. 
            
            
               (2)Politika Únie v oblasti vnútorných záležitostí týkajúca sa migrácie, riadenia hraníc a bezpečnosti sa od 1. januára 2014 podporuje financovaním z Fondu pre azyl, migráciu a integráciu
                  13
                a Fondu pre vnútornú bezpečnosť, pokiaľ ide o nástroj pre finančnú podporu v oblasti vonkajších hraníc a víz
                  14
               , ako aj z Fondu pre vnútornú bezpečnosť, pokiaľ ide o nástroj pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia (ďalej len „fondy pre oblasť vnútorných záležitostí na roky 2014 – 2020“).
            
            
               (3)Je potrebné predĺžiť obdobie implementácie fondov pre oblasť vnútorných záležitostí na roky 2014 – 2020 o jeden rok, aby členské štáty mohli v plnej miere použiť všetky nevyčerpané finančné prostriedky z týchto programov a v prípade potreby urýchlene zrevidovať implementáciu svojich programov podľa potreby s cieľom riešiť nepredvídané výzvy vyplývajúce z invázie na Ukrajinu.
            
            
               (4)Takisto je potrebné zabezpečiť väčšiu flexibilitu pri využívaní vyčlenených zdrojov podľa nariadenia Európskeho parlamentu a Rady (EÚ) č. 516/2014, ktoré v súčasnosti bráni tomu, aby sa nevyčerpané finančné prostriedky z programového obdobia 2014 – 2020 použili na akcie určené na riešenie naliehavých potrieb vyplývajúcich z invázie na Ukrajinu. 
            
            
               (5)V nariadení Európskeho parlamentu a Rady (EÚ) č. 514/2014
                  15
                sa stanovujú všeobecné pravidlá implementácie fondov pre oblasť vnútorných záležitostí na roky 2014 – 2020, okrem iného pokiaľ ide o financovanie výdavkov a obdobie implementácie, čo oprávnenosť úhrad členských štátov obmedzuje na obdobie maximálne do 30. júna 2023 a stanovuje ukončenie obdobia implementácie na 31. december 2023. 
            
            
               (6)Od 1. januára 2021 sa v rámci viacročného finančného rámca na roky 2021 – 2027 začal uplatňovať obnovený balík fondov v oblasti migrácie a riadenia hraníc vo forme nového Fondu pre azyl, migráciu a integráciu
                  16
               , Nástroja finančnej podpory na riadenie hraníc a vízovú politiku
                  17
                a Fondu pre vnútornú bezpečnosť
                  18
                (fondy pre oblasť vnútorných záležitostí na roky 2021 – 2027).
            
            
               (7)Hoci fondy pre oblasť vnútorných záležitostí na roky 2021 – 2027 nadobudli účinnosť 15. júla 2021 a začali sa uplatňovať 1. januára 2021, programy členských štátov ešte neboli [k dátumu prijatia tohto nariadenia] schválené. 
            
         
         
            
               (8)S cieľom zabezpečiť kontinuitu pri implementácii politických cieľov fondov pre oblasť vnútorných záležitostí na roky 2014 – 2020 a 2021 – 2027, ako aj umožniť hladký prechod medzi programovým obdobím 2014 – 2020 a obdobím 2021 – 2027, čím sa minimalizuje administratívne zaťaženie členských štátov, je potrebné, aby medzi implementáciou príslušných nástrojov financovania existovalo určité prekrývanie. 
            
            
               (9)Táto potreba sa výslovne uznáva v právnych základoch fondov pre oblasť vnútorných záležitostí na roky 2021 – 2027 a nariadení (EÚ) 2021/1060
                  19
               , ktoré umožňujú spätnú oprávnenosť výdavkov od 1. januára 2021. 
            
            
               (10)Napriek týmto ustanoveniam, ktoré majú pomôcť preklenúť medzeru medzi nástrojmi financovania, dátum ukončenia implementácie fondov pre oblasť vnútorných záležitostí na roky 2014 – 2020 a predpokladané dátumy schválenia programov v rámci fondov pre oblasť vnútorných záležitostí na roky 2021 – 2027 predstavujú riziko, že členské štáty budú vystavené značnému nedostatku finančných prostriedkov. To môže viesť k následným problémom s likviditou spôsobeným dodatočným tlakom na ich činnosti v oblasti migrácie a riadenia hraníc v dôsledku hromadného prílevu vysídlených osôb z Ukrajiny. 
            
            
               (11)Riziko ešte zhoršuje skutočnosť, že fondy pre oblasť vnútorných záležitostí na roky 2014 – 2020 sa riadia kratším cyklom implementácie rozpočtových záväzkov (pravidlo N + 2), ktorý nie je zosúladený s inými nástrojmi financovania EÚ v rámci zdieľaného riadenia, ako je Kohézny fond, kde sa uplatňuje dlhšie obdobie implementácie (N + 3). Toto pravidlo N + 3
                  20
                sa bude uplatňovať na fondy pre oblasť vnútorných záležitostí na roky 2021 – 2027, ako sa stanovuje v nariadení (EÚ) 2021/1060 na obdobie 2021 – 2027.
            
            
               (12)Z dostupných údajov o súčasnom stave implementácie členskými štátmi vyplýva vysoké riziko zrušenia viazanosti finančných prostriedkov, ktoré by sa inak mohli použiť na riešenie novovzniknutých potrieb, pričom túto situáciu možno čiastočne pripísať dôvodom, ktoré sú mimo kontroly členských štátov, ako sú oneskorenia v implementácii spôsobené pandémiou koronavírusu v rokoch 2020 – 2021. Predĺženie lehoty na implementáciu finančných prostriedkov o jeden rok by členským štátom umožnilo plne využiť rozpočtové záväzky v rámci programov na roky 2014 – 2020 s cieľom riešiť výzvy, ktorým v súčasnosti čelia v dôsledku udalostí na Ukrajine. 
            
            
               (13)V nariadení (EÚ) č. 514/2014 sa uvádza, že v prípade nových alebo nepredvídaných okolností možno schválený národný program na podnet Komisie alebo dotknutého členského štátu znovu preskúmať a podľa potreby zrevidovať na zvyšok programového obdobia. Na základe toho by malo byť vhodné považovať vojnu na Ukrajine za „nové alebo nepredvídané okolnosti“ na účely odôvodnenia opätovného preskúmania a operatívneho presmerovania implementácie programu vzhľadom na tieto nové potreby a v rámci špecifických cieľov predtým prijatého programu. 
            
            
               (14)Aby sa členským štátom poskytol trvalý prístup k nevynaloženým sumám v rámci fondov pre oblasť vnútorných záležitostí na roky 2014 – 2020, treba predĺžiť obdobie oprávnenosti týchto fondov o jeden rok a vykonať potrebné súvisiace úpravy dátumov, ktoré sa vzťahujú na implementáciu, podávanie správ, hodnotenie a ukončenie programov, ako aj dátumov súvisiacich so sumami, ktorých viazanosť bola zrušená.
            
            
               (15)S cieľom zabezpečiť, aby sa predĺženie obdobia oprávnenosti realizovalo čo najjasnejším spôsobom, je potrebné stanoviť jeden konečný kľúčový dátum, do ktorého musia byť výdavky vynaložené aj uhradené.
            
            
               (16)Nariadením (EÚ) 2018/2000 z 12. decembra 2018
                  21
                sa zmenilo nariadenie (EÚ) č. 516/2014 s cieľom odblokovať prístup k zdrojom vyčleneným na presun žiadateľov o medzinárodnú ochranu a osôb s postavením medzinárodnej ochrany a umožniť ich použitie na určité iné akcie v rámci národného programu. Túto zásadu flexibility treba rozšíriť, aby bolo možné riešiť naliehavé potreby vzhľadom na nové alebo nepredvídané okolnosti, a to najmä s cieľom riešiť nové potreby členských štátov v oblasti riadenia azylu a migrácie vyplývajúce z invázie na Ukrajinu. 
            
            
               (17)S cieľom odblokovať prístup ku všetkým dostupným finančným prostriedkom a zabrániť ich strate zrušením viazanosti nevyužitých zdrojov, ktoré boli predtým vyčlenené na určité konkrétne účely podľa nariadenia (EÚ) č. 516/2014, vrátane zdrojov na osobitné akcie a na program Únie pre presídľovanie, je potrebné poskytnúť členským štátom flexibilitu na výnimočné využitie týchto zdrojov vzhľadom na nové alebo nepredvídané okolnosti, ako sú okolnosti, ktoré vznikli v dôsledku invázie na Ukrajinu. 
            
            
               (18)S cieľom rozšíriť rozsah dostupných zdrojov financovania na pomoc pri riešení nepredvídateľných budúcich udalostí je vhodné poskytnúť členským štátom a iným verejným alebo súkromným darcom možnosť poskytnúť v rámci programového obdobia 2021 – 2027 dodatočné finančné príspevky na riadenie azylu a migrácie vo forme vonkajších pripísaných príjmov. Tieto vonkajšie pripísané príjmy budú predstavovať osobitný príspevok od členských štátov a iných verejných alebo súkromných darcov na financovanie konkrétnych výdavkových položiek v rámci Fondu pre azyl, migráciu a integráciu na roky 2021 – 2027 a umožnia prijať dodatočné opatrenia v oblasti pripravenosti na financovanie činností v oblasti azylu a migrácie v členských štátoch počas kríz, ako sú krízy vyplývajúce z invázie na Ukrajinu.
            
            
               (19)Podpora poskytovaná z fondu AMIF by mala dopĺňať akcie financované z iných fondov Únie, najmä v rámci politiky súdržnosti, aby sa maximalizoval vplyv dostupných finančných prostriedkov.
            
            
               (20)Nariadenie (EÚ) č. 514/2014 a nariadenie (EÚ) č. 516/2014 by sa preto mali zodpovedajúcim spôsobom zmeniť,
            
            
               PRIJALI TOTO NARIADENIE:
            
            
               Článok 1
            
            
               Nariadenie (EÚ) č. 514/2014 sa mení takto:
            
            
               1. 
                     V článku 17 sa odsek 3 nahrádza takto: 
            
            
               „3. Výdavky sú na základe osobitných nariadení oprávnené na podporu, ak vznikli prijímateľovi a boli plne uhradené určeným zodpovedným orgánom v období od 1. januára 2014 do 30. júna 2024.“
            
            
               2. 
                     V článku 40 sa odseky 1 a 2 nahrádzajú takto: 
            
            
               „1. Členské štáty predložia do 31. decembra 2024 tieto dokumenty:
            
         
         
            
               a) informácie požadované v súvislosti s poslednou ročnou účtovnou závierkou v súlade s článkom 44 ods. 1;
            
            
               b) žiadosť o platbu konečného zostatku a
            
            
               c) záverečnú správu o vykonávaní národného programu podľa článku 54 ods. 1.
            
            
               „2. Platby, ktoré zodpovedný orgán uskutoční v období od 16. októbra 2023 do 30. júna 2024, sa vykážu v poslednej ročnej účtovnej závierke.“
            
            
               3. 
                     V článku 50 sa odsek 4 nahrádza takto: 
            
            
               „4. Viazanosť záväzku týkajúceho sa posledných dvoch rozpočtových rokov daného obdobia sa zruší v súlade s pravidlami platnými pre ukončenie programov.“
            
            
               4. 
                     V článku 54 sa odsek 1 nahrádza takto:
            
            
               „1. Do 31. marca 2016 a do 31. marca každého nasledujúceho roka, vrátane a až do roku 2023, zodpovedný orgán predloží Komisii výročnú správu o vykonávaní jednotlivých národných programov v predchádzajúcom rozpočtovom roku a uvedené informácie môže na vhodnej úrovni zverejniť. Správa predložená v roku 2016 sa vzťahuje na rozpočtové roky 2014 a 2015. Záverečnú správu o vykonávaní národných programov predloží členský štát do 31. decembra 2024.“
            
            
               5. 
                     Článok 57 sa mení takto: 
            
            
               a) 
                     V odseku 1 sa písmeno b) nahrádza takto:
            
            
               „b) do 31. decembra 2024 hodnotiacu správu ex post o účinkoch akcií vykonávaných v rámci ich národných programov.“;
            
            
               b) 
                     V odseku 2 sa písmeno b) nahrádza takto:
            
            
               „b) do 30. júna 2025 hodnotiacu správu ex post o účinkoch tohto nariadenia a osobitných nariadení vypracovanú po ukončení národných programov.“
            
            
               Článok 2
            
            
               Nariadenie (EÚ) č. 516/2014 sa mení takto:
            
            
               1. 
                     V článku 16 sa odsek 3 nahrádza takto:
            
            
               „3. Dodatočné sumy uvedené v odsekoch 1 a 2 tohto článku sa pridelia členským štátom na základe individuálnych rozhodnutí o financovaní, ktorými sa schvaľujú alebo revidujú ich národné programy v kontexte preskúmania v polovici trvania podľa postupu stanoveného v článkoch 14 a 15 nariadenia (EÚ) č. 514/2014. Tieto sumy sa použijú výlučne na vykonávanie osobitných akcií uvedených v prílohe II k tomuto nariadeniu. Ak je však vzhľadom na nové alebo nepredvídané okolnosti potrebné iné použitie v rámci národného programu, príslušný členský štát sa pred takýmto použitím týchto súm poradí s Komisiou.“
            
            
               2. 
                     V článku 17 sa odsek 9 nahrádza takto:
            
            
               „9. Dodatočné sumy uvedené v odsekoch 1 a 2 tohto článku sa členským štátom pridelia každé dva roky, po prvýkrát na základe individuálnych rozhodnutí o financovaní, ktorými sa schvaľuje ich národný program v súlade s postupom stanoveným v článku 14 nariadenia (EÚ) č. 514/2014, a neskôr na základe rozhodnutia o financovaní, ktoré tvorí prílohu rozhodnutí, ktorými sa schvaľuje ich národný program. Tieto sumy sa nepresunú na iné akcie v rámci národného programu. Ak je však vzhľadom na nové alebo nepredvídané okolnosti potrebný presun, príslušný členský štát sa pred takýmto presunom uvedených súm poradí s Komisiou.“
            
            
               Článok 3
            
         
         
            
               Nariadenie (EÚ) 2021/1147 sa mení takto:
            
            
               1.
                     V článku 10 sa dopĺňa nový odsek 5:
            
            
               „5. Podpora podľa tohto nariadenia sa môže financovať aj z príspevkov členských štátov a iných verejných alebo súkromných darcov, ktoré predstavujú vonkajšie pripísané príjmy v súlade s článkom 21 ods. 5 nariadenia (EÚ, Euratom) 2018/1046
                  22
               .“
            
            
               Článok 4
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) č. 516/2014 zo 16. apríla 2014, ktorým sa zriaďuje Fond pre azyl, migráciu a integráciu, a ktorým sa mení rozhodnutie Rady 2008/381/ES a rušia rozhodnutia Európskeho parlamentu a Rady č. 573/2007/ES a č. 575/2007/ES a rozhodnutie Rady 2007/435/ES (Ú. v. EÚ L 150, 20.5.2014, s. 168).
               
               
                  
                     (2)
                  
                        Nariadenie Európskeho parlamentu a Rady (EÚ) č. 515/2014 zo 16. apríla 2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz a ktorým sa zrušuje rozhodnutie č. 574/2007/ES (Ú. v. EÚ L 150, 20.5.2014, s. 143).
               
               
                  
                     (3)
                  
                        Nariadenie Európskeho parlamentu a Rady (EÚ) č. 513/2014 zo 16. apríla 2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia a ktorým sa zrušuje rozhodnutie Rady 2007/125/SVV (Ú. v. EÚ L 150, 20.5.2014, s. 93). 
               
               
                  
                     (4)
                  
                        Smernica Rady 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov (Ú. v. ES L 212, 7.8.2001, s. 12).
               
               
                  
                     (5)
                  
                        Nariadenie Európskeho parlamentu a Rady (EÚ) 2021/1147 zo 7. júla 2021, ktorým sa zriaďuje Fond pre azyl, migráciu a integráciu (Ú. v. EÚ L 251, 15.7.2021, s.1).
               
               
                  
                     (6)
                  
                        Ú. v. EÚ L 150, 20.5.2014, s. 112. Jeho názov sa môže zdať zavádzajúci, pokiaľ ide o uplatňovanie, ale toto nariadenie sa vzťahuje aj na nástroj pre vonkajšie hranice a víza podľa článku 1 ods. 3 nariadenia (EÚ) č. 515/2014 v spojení s článkom 2 písm. a) nariadenia (EÚ) č. 514/2014.
               
               
                  
                     (7)
                  
                        Nariadenie Európskeho parlamentu a Rady (EÚ) 2021/1147 zo 7. júla 2021, ktorým sa zriaďuje Fond pre azyl, migráciu a integráciu (Ú. v. EÚ L 251, 15.7.2021, s.1).
               
               
                  
                     (8)
                  
                        Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
               
               
                  
                     (9)
                  
                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).
               
               
                  
                     (10)
                  
                        Nariadenie Rady (EÚ) 2020/2094 zo 14. decembra 2020, ktorým sa zriaďuje Nástroj Európskej únie na obnovu s cieľom podporiť obnovu po kríze COVID-19 (Ú. v. EÚ L 433, 22.12.2020, s. 23).
               
               
                  
                     (11)
                  
                        Ú. v. EÚ C […], […], s. […].
               
               
                  
                     (12)
                  
                        Ú. v. EÚ C […], […], s. […].
               
               
                  
                     (13)
                  
                        Nariadenie Európskeho parlamentu a Rady (EÚ) č. 516/2014 zo 16. apríla 2014, ktorým sa zriaďuje Fond pre azyl, migráciu a integráciu, a ktorým sa mení rozhodnutie Rady 2008/381/ES a rušia rozhodnutia Európskeho parlamentu a Rady č. 573/2007/ES a č. 575/2007/ES a rozhodnutie Rady 2007/435/ES (Ú. v. EÚ L 150, 20.5.2014, s. 168).
               
               
                  
                     (14)
                  
                        Nariadenie Európskeho parlamentu a Rady (EÚ) č. 515/2014 zo 16. apríla 2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz a ktorým sa zrušuje rozhodnutie č. 574/2007/ES (Ú. v. EÚ L 150, 20.5.2014, s. 143).
               
               
                  
                     (15)
                  
                        Ú. v. EÚ L 150, 20.5.2014, s. 112.
               
               
                  
                     (16)
                  
                        Nariadenie Európskeho parlamentu a Rady (EÚ) 2021/1147 zo 7. júla 2021, ktorým sa zriaďuje Fond pre azyl, migráciu a integráciu (Ú. v. EÚ L 251, 15.7.2021, s.1).
               
               
                  
                     (17)
                  
                        Nariadenie Európskeho parlamentu a Rady (EÚ) 2021/1148 zo 7. júla 2021, ktorým sa ako súčasť Fondu pre integrované riadenie hraníc zriaďuje Nástroj finančnej podpory na riadenie hraníc a vízovú politiku (Ú. v. EÚ L 251, 15.7.2021. s. 48).
               
               
                  
                     (18)
                  
                        Nariadenie Európskeho parlamentu a Rady (EÚ) 2021/1149 zo 7. júla 2021, ktorým sa zriaďuje Fond pre vnútornú bezpečnosť (Ú. v. EÚ L 251, 15.7.2021, s. 94).
               
               
                  
                     (19)
                  
                        Nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku (Ú. v. EÚ L 231, 30.6.2021, s. 159).
               
               
                  
                     (20)
                  
                        Rozpočtové záväzky súvisiace s operačnými programami sa realizujú formou ročných tranží. Pravidlo N + 3 predpokladá, že záväzok prijatý v roku N musí byť pokrytý rovnakou sumou žiadostí o predbežné financovanie a priebežnú platbu pred 31. decembrom roku N+ 3 (napríklad záväzok prijatý v roku 2014 musí byť plne krytý žiadosťami o predbežné financovanie a platbu pred 31. decembrom 2017). Viazanosť sumy, ktorá nie je krytá, sa zruší, čo znamená, že členský štát príde o financovanie. Účelom tohto pravidla je zabezpečiť finančnú disciplínu pri hospodárení s finančnými prostriedkami EÚ tým, že sa členským štátom uloží povinnosť realizovať projekty dynamickým spôsobom a vyhnúť sa problémom na úplnom konci cyklu.
               
               
                  
                     (21)
                  
                        Nariadenie Európskeho parlamentu a Rady (EÚ) 2018/2000 z 12. decembra 2018, ktorým sa mení nariadenie Európskeho parlamentu a Rady (EÚ) č. 516/2014, pokiaľ ide o opätovné viazanie zostávajúcich súm viazaných na podporu vykonávania rozhodnutí Rady (EÚ) 2015/1523 a (EÚ) 2015/1601 alebo pridelenie týchto súm na iné akcie v rámci národných programov (Ú. v. EÚ L 328, 21.12.2018, s. 78).
               
               
                  
                     (22)
                  
                        Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).